b"\n_START_ARTICLE_\nRoparz Hemon\n_START_SECTION_\nSegona Guerra mundial\n_START_PARAGRAPH_\nEn esclatar la guerra fou mobilitzat i enviat al centre d'int\xc3\xa8rprets de l'ex\xc3\xa8rcit a Auxi-le-Ch\xc3\xa2teau (Somme). Fou ferit per un llan\xc3\xa7aflames a Cr\xc3\xa9cy-en-Ponthieu el 23 de maig de 1940._NEWLINE_Fou fet presoner el 24 de maig de 1940 i internat a l'hospital de Saint-Ricquier (Pas de Calais) i despr\xc3\xa9s a la platja de Berck. De seguida fou internat al camp de presoners de guerra d'Alexisdorf, vora Berl\xc3\xadn, en un sector on els alemanys internaven certs presoners bretons, amb el projecte d'afavorir les minories de l'estat franc\xc3\xa8s, projecte abandonat despr\xc3\xa9s de l'acord de Montoire._NEWLINE_Fou alliberat l'agost de 1940 i tornat a Brest. Va reprendre la publicaci\xc3\xb3 de la revista Gwalarn. El dilluns de Pasqua de 1941, la seva casa fou destru\xc3\xafda per un bombardeig aliat. Aleshores es va instal\xc2\xb7lar a Guingamp fins que l'1 de juliol de 1941 s'instal\xc2\xb7l\xc3\xa0 a Rennes on fou locutor i director de programaci\xc3\xb3 de Radio Rennes Bretagne. Hi va treballar sota l'autoritat i control ideol\xc3\xb2gic dels alemanys i encoratj\xc3\xa0 les emissions en bret\xc3\xb3 a la r\xc3\xa0dio, fet sense precedents fins aleshores a Fran\xc3\xa7a. _NEWLINE_Tamb\xc3\xa9 dirig\xc3\xad el setmanari Arvor des de 1941. L'octubre 1941 fou nomenat director per Leo Weisgerber de l'Institut Celtique de Bretagne creat a Rennes. L'Institut sembla que fou instigat pel Deutsche Forschungsgemeinschaft (versi\xc3\xb3 alemanya del CNRS franc\xc3\xa8s). Tamb\xc3\xa9 col\xc2\xb7labor\xc3\xa0 pol\xc3\xadticament amb els ocupants, participant en la constituci\xc3\xb3 del dossier contra el prefecte Ripert._NEWLINE_Juntament amb Olier Mordrel i Yann Fou\xc3\xa9r\xc3\xa9, tamb\xc3\xa9 fou membre del Kuzul Meur, comit\xc3\xa8 secret que reagrupava diversos partits i associacions nacionalistes, com el Partit Nacional Bret\xc3\xb3. Igual que el Bezen Perrot es va replegar a Alemanya l'agost de 1944. El gener de 1945, fou objecte d'un informe elogi\xc3\xb3s del professor Weisgerber, qui el propos\xc3\xa0 per al Premi Ossian._NEWLINE_Despr\xc3\xa9s de l'alliberament, fou acusat pels seus escrits antirepublicans i antifrancesos d'abans de la guerra i les seves preses de posici\xc3\xb3 for\xc3\xa7a nacionalistes Fou arrestat i posat sota pres\xc3\xb3 preventiva fins que fou jutjat a Rennes el 15 de mar\xc3\xa7 de 1946. Fou condemnat el 13 de maig de 1946 a una pena d'indignitat nacional de deu anys i va perdre l'estatut de professor a Fran\xc3\xa7a.\n_START_SECTION_\nL'exili\n_START_PARAGRAPH_\nDespr\xc3\xa9s de viure a Par\xc3\xads un temps, marx\xc3\xa0 a Irlanda el juliol 1947 i s'instal\xc2\xb7l\xc3\xa0 a Dubl\xc3\xadn, on fou professor de bret\xc3\xb3 a l'Institute for Advanced Studies, es dedic\xc3\xa0 a la literatura., dirig\xc3\xad la revista Ar Bed keltiek i col\xc2\xb7labor\xc3\xa0 a Al Liamm (dirigit per Ronan Huon) que havia pres el relleu de Gwalarn. Va morir a Dubl\xc3\xadn el 28 de juny de 1978. El seu cos fou repatriat a Brest i enterrat el 10 de juliol del mateix any. Ha influ\xc3\xaft en nombrosos escriptors bretons, com Per-Jakez H\xc3\xa9lias, que l'admiraven pel seu treball a Gwalarn.\n_START_SECTION_\nTraduccions\n_START_PARAGRAPH_\nLes obres de Roparz Hemon han estat tradu\xc3\xafdes a l'angl\xc3\xa8s, c\xc3\xb2rnic, esperanto, franc\xc3\xa8s, fris\xc3\xb3, gal\xc2\xb7l\xc3\xa8s, irland\xc3\xa8s i neerland\xc3\xa8s."